CELEX: 
Language: sl
Date: 2021-02-24 00:00:00
Title: DELEGIRANA UREDBA KOMISIJE (EU) …/… o dopolnitvi Uredbe (EU) 2019/1238 Evropskega parlamenta in Sveta v zvezi z dodatnimi informacijami za namene zbliževanja nadzornega poročanja

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               1.1Splošno ozadje
            
            
               Z Uredbo (EU) 2019/1238 Evropskega parlamenta in Sveta z dne 20. junija 2019 o vseevropskem osebnem pokojninskem produktu (PEPP) je bil na ravni EU uveden okvir za dopolnilne osebne pokojninske prihranke. 
            
            
               Evropsko prebivalstvo se stara. Leta 2060 bo razmerje med upokojenimi in delovno sposobnimi osebami v povprečju le ena proti dve, medtem ko je zdaj ena proti štiri. To bo čedalje bolj obremenjevalo vzdržnost in ustreznost pokojninskih sistemov v državah članicah EU, čeprav so številne od njih izvedle pomembne reforme. Zlasti državni pokojninski sistemi so že zdaj pod pritiskom. 
            
            
               Za dopolnitev pokojninskih prihodkov iz tradicionalnih državnih pokojninskih sistemov z dodatnimi pokojninami je potrebnih več prihrankov. V ta namen uredba o PEPP pomeni pomemben mejnik pri odpravi pokojninske vrzeli in oblikovanju vseevropskega trga za osebne pokojninske produkte v okviru unije kapitalskih trgov.
            
            
               Potrošnikom ponuja dodatno možnost za pokojninsko varčevanje. Uredba o PEPP določa standardizirana pravila za temeljne značilnosti produkta, kot so zahteve za preglednost, svetovanje, naložbena pravila, pravica do zamenjave, vrsta naložbene možnosti in vrsta izplačil, s tem pa postavlja temelje za vseevropski trg osebnih pokojninskih zavarovanj. 
            
            
               1.2Cilji
            
            
               V skladu z uredbo o PEPP je namen te delegirane uredbe doseči naslednji cilj: 
            
            
               1.
                     dopolniti uredbo o PEPP z določitvijo dodatnih informacij iz člena 40, da se v ustreznem obsegu zagotovi zbliževanje nadzornega poročanja.
            
            
               1.3Pravni okvir
            
            
               Ta akt dopolnjuje Uredbo (EU) 2019/1238 Evropskega parlamenta in Sveta z dne 20. junija 2019 o vseevropskem osebnem pokojninskem produktu (PEPP) na podlagi pravne podlage za pooblastilo Komisiji iz člena 40(9) Uredbe. 
            
            
               2.POSVETOVANJA PRED SPREJETJEM AKTA
            
            
               Ta akt temelji na strokovnem nasvetu EIOPA v skladu s členom 10(1) Uredbe (EU) št. 1094/2010. Preden je EIOPA Komisiji predložil strokovni nasvet, je od 2. decembra 2019 do 2. marca 2020 izvedel odprto javno posvetovanje. Pred javnim posvetovanjem je EIOPA prejel skupni mnenji dveh interesnih skupin, interesne skupine za zavarovanja in pozavarovanja (IRSG) in interesne skupine za poklicne pokojninske sklade (OPSG). Poleg tega je ustanovil posvetovalno skupino strokovnih izvajalcev za PEPP za razpravo o praktičnih vidikih pripravljenih zamisli ter si izmenjal stališča z OECD in vrhunskimi akademiki s področja pokojnin. 24. februarja 2020 je organiziral javno razpravo za pridobitev prispevkov zainteresiranih strani.  Opravil je tudi analizo stroškov in koristi, ki je bila vključena v končno poročilo, skupaj z rezultati javnega posvetovanja in odgovori EIOPA zainteresiranim stranem. Končno poročilo s strokovnim nasvetom za Komisijo je poslal 14. avgusta 2020. 
            
            
               3.PRAVNI ELEMENTI DELEGIRANEGA AKTA 
            
            
               Namen te delegirane uredbe je določiti dodatne elemente ureditve PEPP, ki ne vključujejo strateških odločitev ali odločitev politike. Dopolnjujejo okvir politike iz Uredbe (EU) 2019/1238 z več podrobnostmi in pojasnili glede elementov, ki jih zajemajo pooblastila. 
            
            
               Člen 1 določa dodatne informacije za zbliževanje nadzornega poročanja, ki jih morajo zbirati pristojni organi.
            
            
               DELEGIRANA UREDBA KOMISIJE (EU) …/…
            
            
               z dne 24.2.2021
            
         
         
            
               o dopolnitvi Uredbe (EU) 2019/1238 Evropskega parlamenta in Sveta v zvezi z dodatnimi informacijami za namene zbliževanja nadzornega poročanja 
               
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) 2019/1238 Evropskega parlamenta in Sveta z dne 20. junija 2019 o vseevropskem osebnem pokojninskem produktu (PEPP)
                  1
                in zlasti prvega pododstavka člena 40(9) Uredbe,
            
            
               ob upoštevanju naslednjega:
            
            
               (1)Za ponudnike vseevropskih osebnih pokojninskih produktov (PEPP) velja več sektorskih predpisov Unije in nacionalnih sektorskih predpisov s področja finančnih storitev ter ustrezne sektorske zahteve glede poročanja njihovim pristojnim organom, vključno z evropskimi nadzornimi organi. Glede informacij, ki so poleg informacij, zagotovljenih v skladu z ustreznim sektorskim pravom, potrebne za nadzor, je potreben standardiziran pristop, da se zmanjša možnost znatnih dodatnih nacionalnih zahtev glede poročanja, ki bi odstopale. Komisija je Evropski organ za zavarovanja in poklicne pokojnine pozvala, naj zagotovi tehnične smernice.
            
            
               (2)Za boljšo primerljivost in večjo učinkovitost ter preprečevanje dvojnega poročanja, povezanega s sektorskimi zahtevami po informacijah, je potreben standardiziran sklop informacij –
            
            
            
            
               SPREJELA NASLEDNJO UREDBO:
            
            
               Člen 1
            
            
               Dodatne informacije iz člena 40(1) do (5) Uredbe (EU) 2019/1238 vključujejo naslednje informacije:
            
            
               (a)opis sistema ponudnika PEPP za upravljanje tveganj, ki izhajajo iz produktov PEPP, vključno z njegovim upravljanjem;
            
            
               (b)opis dejavnosti, ki jih opravlja ponudnik PEPP, v zvezi s sektorjem, v katerem ponudnik PEPP posluje, vključno z vrsto izvedenih naložb in njihovim upravljanjem, ali so naložbe aktivne ali pasivne, ali so jamstva ponujena ali ne, izvajanje tehnik za zmanjševanje tveganja, velikost v smislu prispevkov in vrednosti sredstev ter seznam, ki vsebuje matično državo članico ponudnika PEPP in katero koli državo članico gostiteljico ponudnika PEPP;
            
            
               (c)informacije o tem, katere pisna pravila, ki obravnavajo zadevna tveganja, morajo imeti ponudniki PEPP;
            
            
               (d)informacije o načelih vrednotenja, uporabljenih za solventnost, kjer je primerno;
            
            
               (e)pregled zadevnih tveganj, ki se nanašajo na zagotavljanje PEPP ali so povezana s tem, in tega, kako namerava ponudnik PEPP upravljati ta tveganja, med drugim vključno s finančnimi in likvidnostnimi tveganji, tržnimi tveganji, kreditnimi tveganji, tveganji izgube ugleda in tveganji, povezanimi z okoljskimi, socialnimi in upravljavskimi dejavniki;
            
            
               (f)informacije v zvezi s kapitalsko strukturo ponudnika PEPP, vključno s kapitalskimi količniki in ravnmi finančnega vzvoda;
            
            
               (g)informacije o pogodbah, ki jih hrani ponudnik PEPP, ali o pogodbah, sklenjenih s tretjimi osebami, vključno z obveznostmi do varčevalcev v PEPP v fazi izplačevanja, ali za zagotavljanje podračunov PEPP.
            
         
         
            
            
            
            
               Člen 2
            
            
               Ta uredba začne veljati dvajseti dan po objavi v Uradnem listu Evropske unije.
            
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 24.2.2021
            
            
               
                     Za Komisijo
               
               
                     Predsednica
                     Ursula VON DER LEYEN
               
            
         
         
            
                  
                     (1)
                  
                        UL L 198, 25.7.2019, str. 1.